Louise Brown (LA), 2025-12-11:
Tak, formand.
Det er vigtigt for mig at sige – og nu skal man høre efter derude – at det her forslag ikke handler om at give fri adgang til psykedeliske stoffer.
Det, vi beder om, er noget mere jordnært og efter min mening meget mere ansvarligt, nemlig at vi nedsætter en tværfaglig arbejdsgruppe, der skal kortlægge viden, erfaringer, risici og potentialer ved psykedeliske stoffer i et folkesundhedsperspektiv.
I dag er omkring 860.000 danskere i behandling med psykofarmaka.
For mange er det en livline, men vi ved også, at alt for mange desværre ikke får tilstrækkelig effekt, får tilbagefald eller kæmper med alvorlige bivirkninger.
Tal viser bl.a., at 30-50 pct. af patienter med depression ikke opnår tilstrækkelig lindring ved gængse behandlinger, og at op mod en tredjedel af ptsd-patienter ikke responderer på standardterapi.
Det er mennesker, der egentlig gør alt det i anførselstegn rigtige – tager deres medicin og går til samtaler – men som alligevel ikke oplever at blive raske nok til at få et liv, der føles som deres eget.
Der findes både danske og internationale studier, der peger på, at psykedelisk assisteret terapi kan have markante effekter ved bl.a. behandlingsresistent depression, ptsd, angst og afhængighed – og endda ofte efter få behandlinger.
Flere artikler fortæller, at effekten ved psilocybinbehandling for alvorlig depression i gennemsnit ser ud til at være to til tre gange højere end ved almindelige behandlinger.
Samtidig beskriver danske forskere, at en enkelt behandling i kombination med terapi kan betyde, at en depressiv patient ikke længere opfylder kriterierne for depression.
Andre danske forskere som Mikael Palner og Dea Siggaard Stenbæk viser lovende resultater i kliniske studier, men understreger samtidig også, det skal foregå under kontrollerede forhold, og naturligvis skal det det med grundig screening, tæt opfølgning og terapeutisk støtte før, under og efter behandlingen.
Alt imens vi tøver i Danmark, bevæger andre lande sig og åbner for terapeutisk brug af psykedeliske stoffer under kontrollerede forhold.
I Tyskland er psilocybinassisteret behandling af behandlingsresistent depression nu godkendt.
Vi ved, at flere danskere allerede i dag eksperimenterer med psykiske stoffer uden for sundhedsvæsenet, ofte for at selvmedicinere angst, depression eller traumer, og det er der, risikoen for alvor opstår.
Her er der nemlig ikke nødvendigvis nogen kvalificeret støtte, hvis noget går galt, og der er heller ingen opfølgning eller skadesreduktion.
Dansk Psykologforenings Selskab for psykedelisk videnskab bakker i en henvendelse op om beslutningsforslaget her.
De peger på, at en national arbejdsgruppe er nødvendig for at skabe et solidt, tværfagligt og evidensbaseret grundlag for at sikre, at en eventuel klinisk anvendelse sker under etisk forsvarlige forhold med klare standarder og krav til kompetencer, for at belyse behovet for forebyggelse, skadesreduktion og støtte til personer, der allerede bruger psykedelika uden for systemet, og for at undgå, at Danmark sakker bagud i forhold til den internationale udvikling.
Når man siger psykedeliske stoffer i Danmark, er der selvfølgelig nogle, der straks tænker på lsd-skandalen på Frederiksberg Hospital i 1960'erne, og det skal vi også.
Det er et vigtigt og et smertefuldt kapitel i vores historie.
Men både de danske forskere og internationale studier understreger, at forsøgene i dag foregår på en helt anden måde.
Der bliver lagt vægt på høje etiske standarder, grundig information og ikke mindst samtykke, at patienterne ikke er fastspændt, men trygt omgivet af specialuddannede fagpersoner, og at der er klare inklusions- og eksklusionskriterier og systematisk opfølgning.
Vi skal selvfølgelig lære af fortiden, men fortiden kan ikke være vores eneste argument for at ignorere den viden, der nu vokser frem.
Det er altså vidensindhentning, regulering og patientsikkerhed, vi beder om, ikke en beslutning om at indføre psilocybin- eller mdma-behandlinger lige i morgen, for der er ingen tvivl om, at der også er spørgsmål, vi ikke har gode nok svar på endnu.
For mig handler det her om respekt for de mennesker, der i dag ikke får den tilstrækkelige hjælp af de behandlinger, vi allerede tilbyder.
Det handler om ansvarlighed, og så handler det om mod til at tænke nyt og ikke hænge fast i gamle overbevisninger.
Så det her er altså ikke et forslag om at gøre Danmark psykedelisk; det er et forslag om at gøre Danmark oplyst.
Vi foreslår ikke at åbne døren på vid gab.
Vi foreslår bare, at vi åbner den lidt på klem og lige tænder lyset i rummet og kigger os rundt, før vi overhovedet beslutter, om døren skal åbnes mere eller forblive lukket.
Så jeg håber på en opbakning til at få skabt det vidensgrundlag, der bør være en selvfølge, når vi taler om fremtidens psykiatri.
Så skal jeg hilse fra Enhedslisten og sige, at de også støtter forslaget.
Tak for ordet.